Omstridt gruppe gir fem nye millioner til Frp
Nøyaktig hvem som står bak milliongavene til Fremskrittspartiet, er imidlertid hemmelig.  Dermed har partiet fått totalt ti millioner kroner fra «Aksjon for borgerlig valgseier» så langt i år. Ifølge den statlige oversikten for partifinansiering mottok nemlig Frp fem millioner kroner fra gruppen også 10. juli i år. Pengene er mottatt av «et økende antall støttespillere», opplyser gruppen i en pressemelding torsdag ettermiddag.  Den nye donasjonen er foreløpig ikke oppført i registeret for partifinansiering. Gruppen er omstridt fordi den nekter å offentliggjøre personene bak pengegavene. «Aksjon for borgerlig valgseier» har tidligere blitt kritisert for å omgå partiloven. – Forsøk på å mistenkeliggjøre oss Talsperson Ole Gunnar Hauso sier at gruppens intensjon er å bidra til opplysningen av «god politikk for finansieringen av fellesskapet». – Støtten er en anerkjennelse av aksjonen og arbeidet vi gjør for å sikre fremtiden til kommende generasjoner, sier han i pressemeldingen. VG har kontaktet Hauso torsdag. – Hvorfor offentliggjør dere ikke navnene? – Vår aksjon har fokus på de større spørsmålene, sier han. – Hvorfor offentliggjør dere ikke navnene? – Vi vil snakke politikk, og ikke det ensidige fokuset på våre givere. Hauso avfeier kritikken om donasjonspraksisen: – Dette er forsøk på å mistenkeliggjøre oss. Vi er ikke hemmelige. – Men dere vil ikke si hvem som gir penger? – Vi vil ikke gi ut slik intern informasjon, som heller ikke LO gjør. I pressemeldingen peker gruppen på at LO ikke oppgir navnene på sine medlemmer. – Venstresiden har siden 2017 mottatt 113,5 millioner kroner mer i økonomisk støtte sammenlignet med de borgerlige partiene, skriver de. Morten Garman er forretningsfører for «Aksjon for borgerlig valgseier». Han forklarer at midlene gruppen mottar, ikke er øremerket et spesifikt parti eller betingelser utover gruppens formål. Kun Frp takker ja VG har tidligere omtalt aksjonsgruppens kontroversielle praksis.  I 2021 endte Høyre, Venstre og Krf opp med å tilbakebetale 250.000 kroner hver fra «Aksjon for borgerlig valgseier». Frp derimot, beholdt en donasjon tilsvarende samme sum. Partiet er fremdeles det eneste partiet som takker ja til gruppens donasjoner. Generalsekretær og stabssjef Finn Egil Holm kommenterer donasjonen slik: – Vi er glade for dette som bidrar til å utjevne noe av den økonomiske forskjellen mellom rødgrønt samrøre og ikke-sosialistiske partier, skriver han i en e-post til VG. Han sier samtidig at det eksisterer et «omfattende samrøre» og «bytteforhold» mellom LO og Ap. – Det handler om møte-, tale-, forslags- og stemmerett i partiets organer og verv som følge av representasjon. Så kommer pengene den andre veien. – Vi er derfor takknemlig for alle bidrag som er i tråd med valgloven, slik dette bidraget også vil være. Det gjør at også vi kan kommunisere vårt budskap om mer frihet for enkeltmennesket, skriver Holm. LO: – Hva har Listhaug å skjule? André Nerheim, leder for politikk og samfunnskontakt i LO, reagerer på uttalelsene fra Frp og aksjonsgruppen. – Det er ekstremt fascinerende hvordan Frp prøver å tåkelegge den suspekte milliongaven fra «Aksjon for borgerlig valgseier», sier han til VG. Han stiller samtidig spørsmål til hemmeligholdet rundt giverne. – Hvem vet hvor pengene kommer fra? Er det fra kriminelle miljøer, hemmelige losjer eller utenlandske interesser i Norge? Nerheim mener gruppens praksis ikke kan sammenlignes med LO og venstresiden. – Når LO støtter politiske parti er det etter åpne prosesser i våre demokratisk valgte organ. Her er det ikke noe hemmelighold og pengene kommer fra kontingenten. Det er noe helt annet å motta 10 millioner kroner fra totalt anonyme givere. Han fortsetter: – Jeg skjønner virkelig ikke hvorfor Frp ikke bare kan fortelle hvem disse folka er. Hva har Listhaug å skjule?
Fremskrittspartiet (Frp) har mottatt ytterligere fem millioner kroner fra «Aksjon for borgerlig valgseier». Totalt har de fått ti millioner kroner så langt i år. Gruppen er omstridt fordi den nekter å offentliggjøre personene bak pengegavene. Kritikerne mener den omgår partiloven. Generalsekretær og stabssjef for Frp, Finn Egil Holm, er takknemlig for bidraget.